Faze

Chibuzor Oji, anayejulikana zaidi kwa jina la kisanii Faze, ni mwanamuziki na muigizaji kutoka Nigeria. Alikuwa mwanachama wa kundi la zamani la hip hop la Plantashun Boiz, pamoja na BlackFace Naija na 2face Idibia. Kundi hilo lilivunjika mwaka 2004, na kila mwanachama akaanzisha kazi yake ya muziki binafsi.  

Albamu yake ya kwanza Faze Alone iliuza nakala zaidi ya milioni tatu, huku albamu yake ya pili Independent ikiuzwa zaidi ya nakala milioni saba. Albamu yake ya tatu Originality ilipata hadhi ya platinamu katika mwezi wa kwanza baada ya kutolewa. Yeye ndiye msanii wa kwanza wa Nigeria kuwa na albamu tatu mfululizo zilizoingia katika kiwango cha platinamu. Miongoni mwa ushirikiano wake ni kurekodi wimbo na Wyclef Jean ulioitwa "Proud to Be African".  

Mwaka 2011, Faze alianza kuigiza kwa mara ya kwanza, akicheza nafasi kuu ya mwanaume (Lovechild) katika filamu ya Nigeria iliyosifiwa Alero's Symphony. Pia alitunga wimbo wa filamu hiyo, uliomletea Tuzo za Filamu za Afrika katika kipengele cha Ufanisi katika Muziki wa Filamu mwaka 2012.  

 Maisha ya awali 
Chibuzor Oji alizaliwa mwaka 1977 huko Festac Town, Jimbo la Lagos, kusini magharibi mwa Nigeria. Feza ni mtoto wa nne katika familia kubwa yenye watoto tisa. Inasemekana wanakaya wote wana sauti nzuri za uimbaji zilizokuzwa kwa muda mrefu wa kuimba nyimbo za sifa wakati wa sala.  

Jaribio lake la kwanza la kujulikana lilikuja mwaka 1994 aliposhinda shindano la Karaoke la DBN. Awali aliimba kama rapa kwa jina Lyrical Orge kabla ya kujiunga na Plantashun Boiz.  
Faze alitoa kazi yake ya kwanza binafsi, Faze Alone, katika robo ya mwisho ya mwaka 2004. Nyimbo kama vile "Faze Alone", "Angel Gabriella", "Miss U" na "Na True" zilishika nafasi za juu kwenye chati mbalimbali za muziki.  
Mtindo wake wa muziki unaoitwa *universal flavor* – mchanganyiko wa R&B, Reggae, Pop, Dancehall, Ragga na Soul ukiwa na ladha ya Kiafrika ulienezwa zaidi kupitia albamu hiyo.  

Mwaka 2006, Faze alitoa albamu yake ya pili Independent. Mwaka 2008, alitoa albamu yake ya tatu yenye jina Originality, ikiwa na wimbo wa jina hilo kama kinara. Nyimbo nyingine zilizopendwa kutoka albamu hiyo ni pamoja na "Am In Love" na "Spend My Money".  
Mwaka 2012, alitoa albamu yake ya nne REFAZED, ikiwa na wimbo kinara "Am In The Mood" uliochezwa sana kwenye redio na televisheni.  

Mwaka 2013, aliongeza vibao viwili "Ifeoma" na "Lambo" kwenye orodha yake ya nyimbo, na kutoa video za kila wimbo kwa wakati mmoja. Faze amepiga muziki na wasanii wa kimataifa kama Beenie Man, Wyclef Jean (aliyerekodi naye wimbo "Proud To Be African"), na Akon.  

Kupitia muziki wake, Faze ameshirikiana na chapa kubwa za kibiashara zenye hadhi ya kimataifa, kama vile Star kwenye tamasha la kila mwaka la Star Trek, Globacom kwenye kampeni ya kitaifa ya Globacom Campus Storm, Guinness kwenye maonyesho ya Guinness Extra Smooth Discovery, na Sprite kwenye tukio lao la kukuza vipaji vya vijana, Spriteball.  

Marejeo

Jamii:Wanamuziki wa Nigeria
jamii:watu walio hai
Jamii:Waigbo
jamii:WikiMonthly Edit-a-thon Kilimanjaro